Ba Lontone ba abela bana ditlhako
Ba kereke ya UCCSA kwa Taung, ba abetse dikole di le lesome le bone mo kgaolong ya Borwa Botlhaba ditlhako. E rile a bua ka maikaelelo a bone moruti wa kereke eo Rev. Gabriel Tsuaneng a re ba ne ba tsaya tshwetso ya go rwesa bana ba ba senang ditlhako ditlhako, ka jaana ba itse botlhoko jwa go tsamaya ka lonao kwa sekoleng. Reverend Tsuaneng o boletse fa tota ba dira thomo ya Modimo, ka gore Baebele e tlhalosa fa motho a tshwanetse go tshwenyega fa a bona moagisanyi wa gagwe a tlhoka, mme ba seka ba natefelelwa ke go bona ba a ja ba latlhela mo ditankeng tsa matlakala fa baagisanyi ba bone ba lala ka tlala. Moruti o tlhalositse fa pitso ya Modimo e raya gore ba rate ba ba sa ratiweng le gone go direla ba ba tlhokang. O boletse fa kereke ya Modimo e tshwanetse go tlhagola tsela e ba tshwanetseng go e tsamaya. O boletse fa go ka nna molemo ka motlha wa bofelo go bona Morena a ba galaletsa gore ba mo diretse sentle, ka go ba bolelela gore o ne a tshwerwe ke tlala mme ba mo fa dijo, a sa apara ba mo apesa ba bo ba mo tlhola a le mo kgolegelong. Rev. Tsuaneng o boletse fa Modimo o tlotlile motho ka gore fa a direla yo mongwe o a bo a direla ene, a bo a kgothatsa phuthego gore ka motlha mongwe Morena o tla a ba leboga. O supile fa maikaelelo a mangwe gape e le go galaletsa Modimo ka tiro e, e seng gore bone ba ikgalaletse kana ba galaletse kereke ya bone. O boletse gape fa maikaelelo e le go kopantsha botlhoki segolo jang mo dikoleng tse dipotlana le go tsibogela tebelopele ya setshaba ya ngwaga wa 2016, wa tshaba e e lorato e bile e le kutlwelobotlhoko. Mogolwane wa thuto mo kgaolong ya Borwa Botlhaba Rre Moses Tshetlhana, o ne a tlhalosa fa botlhale jwa ntlha mo mothong e le go boifa Modimo, le gone go diragatsa thomo ya gagwe. O lebogetse dimpho tseo ka gonne di tswa mo botennyeng jwa dipelo tsa bone, a bo a leboga boeteledipele jwa kereke ya Lontone, ka go gakologelwa go direla ba bangwe e se ka ntlha ya gore ba humile, mme e le ka ntlha ya go dira thomo ya Modimo. O supile fa ba diragaditse molao wa Modimo ka go rata ba bangwe jaaka ba ithata, a bo a supa fa go segofetse bao ba ba utlwelang ba bangwe botlhoko ka jaana Modimo a tlaa ba utlwela botlhoko. Mopalamente wa Ramotswa Rre Samuel Rantuana, o ne a leboga kereke eo thata ka e na le batlhokakutlo mme le bone ba rutwa ka tsela e ba e tlhaloganyang, o ne a supa gape fa dikereke ka bontsi di ba ikgatholositse. Mopalamente o supile fa keletso ya gagwe e le go bona motlhokakutlo mongwe e le moruti kana lepolotiki, a supa fa se se ka ba rotloetsa gore ba itse fa le bone ba ka kgona. Mogolwane wa kereke ya UCCSA Rre Mhama Bontshitswe, o ne a tlhalosa fa go ne go se bonolo go kgobokanya ditlhako tseo, a supa fa ka thata ya Modimo ba ne ba kgona. Rre Bontshitswe o tlhalositse fa ba se bantsi mo lekalaneng la kereke ya bone, mme ba kgonne go aga kereke le go dira ditiro tse dingwe tse dikgolo ba ntse ba le kalo. 